смешни разкази за Литература
Наръчник за гладко писане 
 1. Не допускай изречения от по една дума. Дразнят. 
 2. Избягвай фразеологизмите - откак свят светува, те са бита карта. 
 3. Внимавай да не задръстиш текста с... многоточия. 
 4. Не ползвай търговски сигли & съкращения и т.н. 
 5. Помни (винаги), че скобите (дори когато ти се струват необходими) прекъсват нишката на повествованието. 
 6. Написаното е зграда чийто основи са правописът. 
 7. Възможно най-рядко поставяй кавички: нищо не “губиш”. 
 8. Никога не обобщавай. 
 9. Чуждиците съвсем не са индикация за bon ton. 
 10. Бъди крайно пестелив откъм цитати. Както казва Емерсон: “Мразя цитатите. Изразявам се със собствени мисли.” 
 11. Сравненията наподобяват фразеологизмите. 
 12. Не претрупвай фразата; не повтаряй два пъти едно и също; да повтаряш два пъти едно и също е излишно (под “претрупване” следва да се разбира ненужното разгръщане или обяснение на идея, която читателят очевидно вече е разбрал от самото начало, без повтаряне). 
 13. Само тъпите копелета се изразяват просташки. 
 14. Може би не е лошо да бъдеш повече или по-малко конкретен. 
 15. Литотата е най-великата от изразните техники. 
 16. Не смесвай висок и нисък стил - както и да ги изтипосаш, няма да стане по-яко. 
 17. Ако пишеш скучно, турцизмите също няма да ти оправят дереджето. 
 18. Слагай, запетайките, където им е мястото. 
 19. Не минавай често на нов ред. 
 Стига, разбира се, това да не е наложително. 
 20. Прекалено дръзката метафора е безпомощна като дерайлирал лебед. 
 21. Между впрочем, употребявай думите правилно, всяка щекотливост може да те провали. 
 22. Толкова ли не може без реторични въпроси? 
 23. Бъди кратък и ясен, старай се да съсредоточиш идеите си във възможно най-малкия брой думи, като грижливо избягваш дългите фрази - още повече накъсаните с вметнати изречения между тирета, които неизбежно разконцентрират невнимателния читател, - така че да не допринесеш с твоя начин на изказване за онова в крайна степен наситено и зловредно информационно замърсяване, което без съмнение (и най-вече в случаите, когато става въпрос за текстове, натъпкани с ненужни или лесно избежими уточнения) е една от трагедиите на нашето съвремие, робски подчинено на диктата на медиите, били те електронни или не. 
 24. Правилната употреба на пълният член може и да ти изглежда най-несъществения проблем, но за много читатели е важен белег за твоят културен статус. 
 25. Не бъди излишно емоционален! Не злоупотребявай с възклицателните! 
 26. Ползвайки голям брой деепричастия се излагаш, показвайки, че или превеждаш лошо, или се правиш на забележителен, прибягвайки до не особено типични за твоя език средства. 
 27. Наричай направо с имената им авторите и персонажите, които имаш предвид, без перифрази. Не забравяй, че още в края на XIX в. така правеше Патриарха на българската литература, когато пишеше златните си страници за Апостола на свободата и останалите. 
 28. В началото прибегни до captatio benevolentiae, за да спечелиш читателя (ако разбираш какво имам предвид). 
 29. Всяка завършена фраза трябва да има. 
 30. И не започвай изреченията със съюз.